V. Novotný, poslanec: (2009-12-01):
Vieme, ako v januári 2008 navyšovala zmluvy Všeobecná zdravotná poisťovňa pre štátne nemocnice, o 20, 30, 40 % ich navyšovala oproti predchádzajúcemu obdobiu a rovnakou mierou, ako znižovala ostatným poskytovateľom zdravotnej starostlivosti väčšinou ústavnej zdravotnej starostlivosti. Dôvod? Obchodné tajomstvo. Nevieme doteraz prečo. Tak sa rozhodli. Štátnym pridali, ostatným vzali. Nemám dobrý pocit z toho, že táto Všeobecná zdravotná poisťovňa bude ovládať ešte väčšiu časť zdravotného poistenia a v podstate ako 70-percetná poisťovňa bude rozhodovať o živote a smrti poskytovateľov zdravotnej starostlivosti. Pán poslanec Valocký má v niečom pravdu. Naozaj bude veľmi otázne, aké budú rozdiely medzi Všeobecnou zdravotnou poisťovňou a tou jednou alebo dvoma súkromnými zdravotnými poisťovňami. Viete, keď niekto diktuje 70 % trhu, tak tá druhá poisťovňa sa môže akurát tak prispôsobiť. Veľa toho nevymyslíte. Môžete dať nejaké bonusové služby. SDKÚ – DS vždy presadzovala slobodu výberu poskytovateľa, slobodu výberu zdravotnej poisťovne a pluralitu zdravotného poistenia, súťaž medzi poskytovateľmi zdravotnej starostlivosti a súťaž medzi zdravotnými poisťovňami. Preto nie sme za zlúčenie Všeobecnej zdravotnej a Spoločnej zdravotnej. O to viac, dámy a páni, že celý tento cirkus so zlučovaním, ktorý tu začal predvádzať pán minister Valentovič a úspešne v ňom pokračuje pán minister Raši, je kamufláž. Vláda nie je schopná riešiť reálne problémy slovenského zdravotníctva. Vonku stoja záchranári, keď mi neveríte, pozrite sa z okna. Vláda to nevie  riešiť a zabáva nás zlučovaním zdravotných poisťovní. Najprv bude jedna, potom zostane pluralita, potom budú poistenci štátu zo zákona poistení len v štátnych poisťovniach. Pamätáte sa na ten Valentovičov skvelý protiústavný nápad? Potom bol nápad, že vznikne jedna štátna, jedna súkromná. Nakoniec sa vláda upokojila len zákazom zisku, ktorý mimochodom, aby som to pripomenul, mal slúžiť na to, aby bolo viacej peňazí na zdravotnú starostlivosť. Je viacej peňazí na zdravotnú starostlivosť, viacej platia poisťovne poskytovateľom, pacienti sú spokojnejší, akurát arbitráž máme na krku. Odpovedzte si sami, veď chodíte do nemocníc. Zrazu potrebujeme ďalšie peniaze pre Všeobecnú zdravotnú. No ale poďme ku skrátenému legislatívnemu konaniu, aby som nezačal rozprávať o systéme, ale všetko so všetkým súvisí. Treba povedať, že pán minister Raši nás od januára vo veci zlučovania štátnych zdravotných poisťovní úspešne zavádza. V januári totižto vláda už o zlučovaní zdravotných poisťovní rokovala. Zobrala vtedy na vedomie návrh ministra Rašiho nepúšťať sa do zlučovania. Viete, ako to minister zdravotníctva odôvodnil? Citujem: „Z načrtnutých prínosov a očakávaných rizík možno zlúčenie Všeobecnej zdravotnej a Spoločnej zdravotnej s následnou transformáciou na verejnoprávnu inštitúciu zhodnotiť ako organizačne náročný krok bez dosiahnutia finančného efektu.“ V januári to zmysel nemalo. V septembri pán minister zdravotníctva zmenil názor, zistil, že to má úžasný efekt a v projekte, o ktorom hovorila aj pani poslankyňa Sabolová, už hovorí, že prípadným zlúčením sa má ušetriť 17 % prevádzkových nákladov, teda vyčíslené 23 miliónov eur, samozrejme, za celé obdobie 2010, 2011, kedy to zlučovanie má prebehnúť. Samozrejme má to jeden háčik, to skutočné šetrenie začne až po parlamentných voľbách, lebo až vtedy sa bude prepúšťať, samozrejme, lebo nepotrebujete na všetko dvoch ľudí, jedného zo Spoločnej a jedného zo Všeobecnej zdravotnej. Projekt zlúčenia Všeobecnej zdravotnej a Spoločnej zdravotnej schválila vláda 30. septembra, a aj keď sme voči nemu vtedy mali výhrady a o nich ešte budem rozprávať, musím povedať, že vláda sa vtedy rozhodla zlúčiť Všeobecnú zdravotnú a Spoločnú zdravotnú v súlade so zákonom, s platnými zákonmi Slovenskej republiky. Akurát na to treba súhlas Úradu pre dohľad nad zdravotnou starostlivosťou a Protimonopolného úradu. Nepredpokladám, že politicky ovládnutý Úrad pre dohľad by mal nejaký veľký problém vystaviť akúkoľvek bumažku súčasnej vláde. Ale ten problém predsa len nastal, dámy a páni. Volá sa Protimonopolný úrad. Protimonopolný úrad prešetruje možnosť vzniku koncentrácie mimo správneho konania a nie je vôbec isté, kedy dôjde k záveru, píše sa vo vládnom materiáli, o ktorom rokujeme. Vláda sa preto uchýlila k mimoriadne neštandardnému kroku. K zlúčeniu Všeobecnej zdravotnej a Spoločnej zdravotnej poisťovne zákonom. Tento zákon, ktorý dnes prerokujeme v prvom čítaní a ešte na tejto schôdzi v druhom čítaní, teda keď prejde skrátené legislatívne konanie, svojím charakterom veľmi pripomína zákon o strategických podnikoch. Obchádza sa normálne fungovanie a normálny proces zlučovania zdravotných poisťovní v platných zákonoch Slovenskej republiky a obchádzajú sa aj pravidlá legislatívneho konania. Veď hlavne ide o to, aby nebolo pripomienkové konanie. Dôvod, ktorý sa uvádza, je, že štátu hrozia značné hospodárske škody v súvislosti s prebiehajúcou globálnou ekonomickou a finančnou krízou. Pri tom sa ešte zastavím, ale to dôležitejšie, čo chcem povedať, je, že v septembri, vtedy, keď vláda  schválila projekt zlúčenia, zároveň vyhovela ministrovi zdravotníctva, ktorý si na projekt zlúčenia pýtal 65 miliónov eur. 65 miliónov eur. Dokonca podľa niektorých informácií vraj už aj Všeobecná zdravotná dostala. Verím, že pán minister to vysvetlí. To je moja otázka, má ich už Všeobecná zdravotná alebo nie? Pýtam sa, keď mi odpovie pán minister, nie, už som spokojný. Mám rôzne informácie. Faktom ale je, že pán minister zdravotníctva povedal, že tých 65 miliónov eur, verejne to povedal v televízii, pozeral som televíziu, on rozprával sám, lebo on väčšinou sám, povedal, že tých 65 miliónov eur potrebuje, toľko vraj chýba na zdravotnú starostlivosť aj po zavedení úsporných opatrení. Na zdravotnú starostlivosť, toľko potrebuje na zdravotnú starostlivosť, dávajte pozor, aj po zavedení úsporných opatrení. Dámy a páni, SDKÚ – DS od júna tvrdí, že Všeobecná zdravotná poisťovňa má vážne ekonomické problémy. A od júna to minister Raši popiera. A tu zrazu vo vládnom materiáli čierne na bielom – potrebuje na zdravotnú starostlivosť. To znamená, že tieto 2 miliardy bezmála slovenských korún majú slúžiť, citujem z vládneho materiálu, „na elimináciu dopadov finančnej krízy, ako aj na zachovanie financovania zdravotnej starostlivosti na súčasnej úrovni“. Teda nie viac, že sme zakázali získať viacej pre pacientov, bližšie k ľuďom. Nie, nie, nie, udržať tú úroveň zdravotnej starostlivosti, ktorá je teraz. Kde sú tie 2 miliardy zo Všeobecnej zdravotnej? Kde sú? Veď Dôvera sa tiež zlučuje a nikto jej nedal 2 miliardy? Kde sú peniaze? Dve miliardy na udržanie súčasnej úrovne zdravotnej starostlivosti. A to ešte nie je všetko, dámy a páni. Úrad pre dohľad nad zdravotnou starostlivosťou v septembri zverejnil, že príjmy zdravotných poisťovní sa za prvý polrok tohto roku medziročne zvýšili o 5,4 %. To nie Novotný vypočítal, Demovič, 5,4 %. Z toho, keď teda vieme počítať, štátne poisťovne Všeobecná zdravotná a Spoločná zdravotná mali približne o 50 miliónov eur vyšší príjem ako za rovnaké obdobie minulého roku. Čiže o 1,5 miliardy Sk mali vyšší príjem ako za rovnaké obdobie minulého roku. Napriek nárastom príjmov oproti minulému roku však štátne poisťovne nezvýšili zmluvy pre ambulancie a nemocnice. Kde sú tie peniaze? Prišlo viac peňazí, ako mali minulý rok za rovnaké obdobie. Zmluvy pre poskytovateľov nezvýšili. Niekde sa stratilo tých 1,5 miliardy. A ešte treba dve, aby sme udržali vôbec tú úroveň, ktorú v súčasnosti zabezpečuje Všeobecná zdravotná. Moja otázka znie a myslím, že je pomerne logická, prečo sa dokáže Dôvera s Apollom zlúčiť bez toho, aby potrebovali dotáciu? Kde je problém? Ony vedia udržať súčasnú úroveň zdravotnej starostlivosti bez toho, aby sa na to zložili všetci daňoví poplatníci? Prečo sa ja mám ako poistenec Dôvery, keď sa už tu tak zverujeme, kde sme poistení, som odišiel zo Všeobecnej zdravotnej, lebo však nenechám si svoje peniaze rozkradnúť, prečo sa ja ako poistenec Dôvery mám skladať na to, že vo Všeobecnej nevedia nominanti SMER-u hospodáriť s peniazmi? Prečo? Zložme sa potom aj súkromným zdravotným poisťovniam, veď aj ich postihla svetová hospodárska kríza. Dámy a páni, nedostatok peňazí vo Všeobecnej zdravotnej poisťovni nie je v skutočnosti spôsobený krízou. Kríza len obnažila neefektívnosť a plytvanie v tejto zdravotnej poisťovni. Hneď vám uvediem jeden príklad plytvania, aby som len tak netáral. Vylepšovanie fungovania počítačového systému Všeobecnej zdravotnej poisťovne v čase hlbokej hospodárskej krízy za 42 miliónov Sk, samozrejme firmou, v ktorej orgánoch pôsobí bývalá poslankyňa za stranu SMER. Dobre, poviete, je to pre pacientov, bude lepšie fungovať počítačový systém. No dobre, ale dovoľte ešte jeden  príklad. Vylepšenie informačného systému Spoločnej zdravotnej poisťovne za 80 miliónov Sk. Sledujete? Vylepšenie počítačového systému Spoločnej zdravotnej poisťovne za 80 miliónov korún. Ony sa nejdú zlúčiť k prvému januáru? To budú mať dva počítačové systémy? Jeden Spoločná a druhý Všeobecná? Tak toto je plytvanie. Toto je ako učebnicový príklad, ako netreba hospodáriť s verejnými zdrojmi, lebo už poistné je verejný zdroj, v štátnych poisťovniach. Toto bude prebiehať v tej novej megapoisťovni, len vo väčšom. Najsmutnejšie ale na všetkom je, že keby tá dvojmiliardová dotácia bola takým nigérijským listom pána ministra Rašiho pre vládu, že teda ešte mi dajte 2 miliardy a čestné slovo, že už to pôjde dobre, tak človek by možno už nejako vydržal. Však už sme v tom zdravotníctve oddlžovali a dávali peniaze na kde čo. Problém ale je, že to nebude stačiť. To ešte pán minister asi nevie, lebo oni tam dosť nevedia počítať na tom ministerstve, ale bude to málo, keď je naozaj taká zlá situácia. Viete prečo? Preto, lebo vládny materiál o zlučovaní štátnych poisťovní, ktorý veľmi podrobne vyčíslil finančnú situáciu vrátane rozpočtu na rok 2010 a na základe týchto rozpočtov, alebo teda výpočtov prišiel k tomu, že potrebujú 65 miliónov eur, bol vypočítaný zle. Koaliční ministri vo chvíli, keď zdvíhali vo vláde zaňho ruky, museli vedieť, že toto ešte nie je konečný účet za plytvanie Všeobecnej zdravotnej poisťovne. Totižto finančné ukazovatele, v ktorých vychádzalo ministerstvo zdravotníctva, sú prehnane optimistické. Vychádzajú z vysoko neaktuálnych predpokladov. Zlučovací materiál totiž vychádza z rozpočtových východísk z decembra 2008. Čiže v septembri 2009 ministerstvo zdravotníctva nemalo aktuálnejšie (smiech v sále), pekná pieseň, vychádzalo z predpokladov z decembra 2008. Dámy a páni, ministerstvo zdravotníctva v septembri 2009 nemalo lepší materiál ako rozpočtové východiská z decembra 2008. Navyše materiál počítal s tým, že odvody za poistencov štátu, teda poistné, ktoré za svojich poistencov platí štát, bude 4,9 %. Problém ale je, že na ostatnej schôdzi sme schválili štátny rozpočet, a ako už o tom hovorila aj pani poslankyňa Sabolová, štát bude za svojich poistencov platiť nie 4,9 z priemernej mzdy, ale 4,78 %.  Maličká chybička, ktorá pre Všeobecnú zdravotnú poisťovňu robí mínus 20 miliónov eur, mínus 20 miliónov eur. A to nie je všetko. Ďalším faktorom je, že ministerstvo zdravotníctva nezohľadnilo prerozdeľovanie medzi zdravotnými poisťovňami. Od budúceho roka sa pri prerozdelení bude zohľadňovať aj ekonomická aktivita poistencov. To je správne. To je správne, že sa bude zohľadňovať aj ekonomická aktivita poistencov, to nekritizujem. Fakt je ale, že sa v plnej kráse ukázalo, že tým, čím nás tu zabával pán minister Valentovič, iste sa na to pamätáte, že súkromné zdravotné poisťovne sú zlé, lebo si vyberajú len tých zdravých a platiacich a bohatých poistencov a všetci chorí a štátom poistení poistenci sú vo Všeobecnej zdravotnej sa ukazuje ako nepravda. Skutočnosť je taká, že súkromné zdravotné poisťovne majú z pohľadu ekonomickej aktivity poistencov rizikovejší kmeň než štátne poisťovne, najmä než Spoločná zdravotná poisťovňa. Zlúčené štátne poisťovne budú musieť súkromným poisťovniam toto riziko kompenzovať a zaplatia im 17 miliónov eur za nasledujúci kalendárny rok. 17 miliónov eur. Pán minister, musím konštatovať, že na ministerstve zdravotníctva to s tými počtami nie je veľmi dobré. Chcete 65 miliónov eur od vlády z vreciek všetkých daňových poplatníkov, ale na nižšom výbere poistného, teda na nižších platbách za poistencov štátu vypadne megapoisťovni Všeobecnej zdravotnej hneď 20 miliónov eur a na prerozdeľováku bude táto veľká poisťovňa musieť zaplatiť súkromným zdravotným poisťovniam 17 miliónov eur. Teda hneď dokopy vám 37 miliónov eur ujde. Keďže celková prevádzková úspora, ako to čítam z vašej dôvodovej správy k zákonu, vyplývajúca zo zlúčenia má byť podľa vlády len 7,8 milióna eur bez toho, aby som bol veľký matematik, konštatujem, že Všeobecná zdravotná bude veľmi rýchlo potrebovať ďalšie peniaze. Ale vráťme sa k samotnému skrátenému legislatívnemu konaniu. Protimonopolný úrad sa zatiaľ k zlúčeniu poisťovní nevyjadril možno aj preto, lebo vytvorenie megapoisťovne zjavne vyvoláva v Protimonopolnom úrade pochybnosti a zjavne by mohol viesť k ohrozeniu hospodárskej súťaže. Vláda sa preto tieto pochybnosti Protimonopolného úradu pokúša obísť tým, že zlúčenie prebehne zo zákona. Proti tomu je i Protimonopolný úrad s prípadnými námietkami bezmocný a o tom rokujeme. Zákonné zlúčenie dokonca vláda chce realizovať v skrátenom legislatívnom konaní v parlamente. Náhle je málo času. Je málo času na diskusiu, je málo času na prípravu celého procesu, zrazu hrozia obrovské hospodárske škody. Čo ste robili, dámy a páni, od januára tohto roku, keď ste vedeli, že chcete zlúčiť zdravotné poisťovne, že ste to nechali na december na skrátené legislatívne konanie? Čo ste robili? Keby možno pán minister Raši ešte v januári nezastával názor, že zlúčenie nemá veľký význam, je veľmi komplikované a ekonomicky neefektívne, mohlo to prebehnúť v riadnom legislatívnom procese, keď už tak veľmi chcete jednu štátnu poisťovňu. Značné hospodárske škody, o ktorých hovorí ministerstvo zdravotníctva, sú aj vyčíslené. Vraj oddlžením zlúčenia prídu zdravotné poisťovne najmenej o 2 milióny eur, no nie je to málo peňazí. Ale keď, dámy a páni, garanciou stability Všeobecnej zdravotnej poisťovne, ktorá má aj dôležité úlohy, ktoré jej chce zveriť vláda ohľadom sociálnej politiky štátu, ako sme sa dočítali, majú byť 2 milióny eur pri rozpočte 2,6 miliardy, tak musím povedať, že tu ide o niečo úplne iné. To nemôže byť pravda, toto je lož, ktorá je napísaná v dôvodovej správe. Dámy a páni, dôvody na zlúčenie štátnych zdravotných poisťovní v skrátenom legislatívnom konaní neexistujú. Nie je to ani 7,8 milióna eur, ani 2 milióny eur. To nie sú dôvody na skrátené legislatívne konanie. Jediný dôvod na zlučovanie je skutočnosť, že Všeobecná zdravotná poisťovňa je vo veľmi ťažkej hospodárskej situácii a má problém vykryť zdravotnú starostlivosť pre svojich poistencov aspoň na tej úrovni ako doteraz. Neveríte, prečítajte si projekt vlády zo septembra. Táto zlá a ťažká hospodárska situácia vo Všeobecnej zdravotnej poisťovni nie je spôsobená hospodárskou krízou, ale len a len plytvaním. Celé zlúčenie je o tom, že minister zdravotníctva súrne potrebuje peniaze, aby tak pod rúškom zlúčenia zdravotných poisťovní prikryl toto obrovské plytvanie. Zlúčenie zdravotných poisťovní bude stáť všetkých daňových poplatníkov 65 miliónov eur, a to ešte nie je konečný účet, a tiež to, že prídu o jednu úspešnú Spoločnú zdravotnú poisťovňu. Teda zhrniem to. Hospodárska situácia vo Všeobecnej zdravotnej poisťovni je vážna. Všeobecná zdravotná poisťovňa má problém udržať zdravotnú starostlivosť na tej úrovni, ako ju financovala doteraz, a tak sa Raši rozhodol zlúčiť ju so Spoločnou zdravotnou, aby zhltol túto fungujúcu zdravotnú poisťovňu a takisto jej zdroje a ešte si k tomu chce vypýtať 65 miliónov eur z peňazí všetkých daňových poplatníkov. Dámy a páni, poslanecký klub SDKÚ – DS nepodporí ani skrátené legislatívne konanie, ani zlúčenie Všeobecnej zdravotnej a Spoločnej zdravotnej poisťovne. Ďakujem pekne.